*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Οκτωβρίου 1990

σχετικά με ορισμένα μέτρα κατά της κλασικής πανώλης των χοίρων στην Ομοσπονδιακή Δημοκρατία της Γερμανίας

(90/513/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (2), και ιδίως το άρθρο 9,

Εκτιμώντας:

ότι διαπιστώθηκαν αρκετά κρούσματα κλασικής πανώλης των χοίρων σε διάφορα τμήματα της Ομοσπονδιακής Δημοκρατίας της Γερμανίας·

ότι είναι δυνατόν τα κρούσματα αυτά να θέσουν σε κίνδυνο αγέλες άλλων κρατών μελών δεδομένων των συναλλαγών ζωντανών χοίρων, νωπού κρέατος και ορισμένων προϊόντων με βάση το χοίρειο κρέας·

ότι ως αποτέλεσμα της επιζωοτίας της κλασικής πανώλης των χοίρων, η Επιτροπή ενέκρινε την απόφαση 90/231/ΕΟΚ της 7ης Μαΐου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στην Ομοσπονδιακή Δημοκρατία της Γερμανίας (3), όπως τροποποιήθηκε τελευταία από την απόφαση 90/467/ΕΟΚ (4)·

ότι κρίνεται αναγκαίο να προσαρμοστούν τα προστατευτικά μέτρα για να ληφθεί υπόψη η εξέλιξη της ασθένειας·

ότι, για λόγους σαφήνειας, η απόφαση 90/231/ΕΟΚ πρέπει να καταργηθεί και να εγκριθεί ένα τροποποιημένο κείμενο·

ότι οι αρχές της Ομοσπονδιακής Δημοκρατίας της Γερμανίας έχουν αναλάβει να εφαρμόσουν τα εθνικά μέτρα που είναι αναγκαία για να εξασφαλίσουν την αποτελεσματική εφαρμογή της απόφασης αυτής·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Ομοσπονδιακή Δημοκρατία της Γερμανίας δεν αποστέλλει σε άλλα κράτη μέλη:

- ζωντανούς χοίρους, μετά τις 17 Οκτωβρίου, που προέρχονται από αυτά τα μέρη του εδάφους της που περιγράφονται στο παράρτημα 1,

- νωπό χοίρειο κρέας και προϊοντα με βάση το χοίρειο κρέας που λαμβάνονται από χοίρους που έχουν σφαγεί μετά από την 1η Μαρτίου 1990 και που προέρχονται από αυτά τα μέρη του εδάφους του που περιγράφονται στο παράρτημα 1.

2. Οι περιορισμοί που περιγράφονται στην παράγραφο 1 δεν εφαρμόζονται στα προϊόντα με βάση το κρέας που έχουν υποστεί μία από τις επεξεργασίες που αναφέρονται στο άρθρο 4 παράγραφος 1 της οδηγίας 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (5).

Άρθρο 2

1. Το υγειονομικό πιστοποιητικό που προβλέπεται από την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και τα χοιροειδή (6), το οποίο συνοδεύει τους χοίρους που αποστέλλονται από την Ομοσπονδιακή Δημοκρατία της Γερμανίας πρέπει να συμπληρώνεται με την ακόλουθη ένδειξη:

«Ζώα σύμφωνα με την απόφαση 90/513/ΕΟΚ της Επιτροπής της 16ης Οκτωβρίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στην Ομοσπονδιακή Δημοκρατία της Γερμανίας.»

2. Το υγειονομικό πιστοποιητικό που προβλέπεται από την οδηγία 64/433/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (7), το οποίο συνοδεύει το χοίρειο κρέας που αποστέλλεται από την Ομοσπονδιακή Δημοκρατία της Γερμανίας πρέπει να συμπληρώνεται με την ακόλουθη ένδειξη:

«Κρέας σύμφωνο με την απόφαση 90/513/ΕΟΚ της Επιτροπής της 16ης Οκτωβρίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στην Ομοσπονδιακή Δημοκρατία της Γερμανίας.»

3. Το υγειονομικό πιστοποιητικό που προβλέπεται από την οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (1), το οποίο συνοδεύει τα προϊόντα με βάση το κρέας που αποστέλλονται από την Ομοσπονδιακή Δημοκρατία της Γερμανίας πρέπει να συμπληρώνεται με την ακόλουθη ένδειξη:

«Προϊόντα σύμφωνα με την απόφαση 90/513/ΕΟΚ της Επιτροπής της 16ης Οκτωβρίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στην Ομοσπονδιακή Δημοκρατία της Γερμανίας.»

Άρθρο 3

Η απόφαση 90/231/ΕΟΚ καταργείται.

Άρθρο 4

Τα κράτη μέλη τροποποιούν τα μέτρα που εφαρμόζονται στις συναλλαγές ώστε να συμμορφωθούν με την παρούσα απόφαση. Ενημερώνουν αμέσως την Επιτροπή.

Άρθρο 5

Η Επιτροπή παρακολουθεί την εξέλιξη της καταστάσεως και μπορεί να τροποποιήσει την παρούσα απόφαση με γνώμονα την εξέλιξη αυτή.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 16 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 395 της 30. 12. 1989, σ. 13.

(3) ΕΕ αριθ. L 128 της 18. 5. 1990, σ. 17.

(4) ΕΕ αριθ. L 250 της 13. 9. 1990, σ. 18.

(5) ΕΕ αριθ. L 47 της 21. 2. 1990, σ. 4.

(6) ΕΕ αριθ. 121 της 29. 7. 1964, σ. 1977/64.

(7) ΕΕ αριθ. 121 της 29. 7. 1964, σ. 2012/64.

(1) ΕΕ αριθ. L 26 της 31. 1. 1977, σ. 85.

ΠΑΡΑΡΤΗΜΑ

Η περιοχή:

- Rheingau-Taunus Kreis